text: Røver på fri fod - kan du genkende ham?
  22 februar 2017 kl. 13.54
  Tilbage i december udviklede et butikstyveri i Kolding sig til et røveri. Nu beder politiet om hjælp til at finde gerningsmanden. 
  Den 29. december sidste år stjal en mand en flaske champagne fra supermarkedet Liva på Galgebjergvej i Kolding. Nu offentliggør politiet videomateriale af manden og beder om hjælp til at finde ham.  
  Da manden forlod butikken, fulgte personalet efter ham ud på parkeringspladsen. Her reagerede gerningsmanden ved at slå ud efter personalet med en glasflaske. Han ramte en af dem to gange, inden flasken blev knust.
  Herefter løb manden fra stedet og mod Vejlevej, hvor han tabte sit tyvegods. En ekspedient satte efter ham, men da gerningsmanden truede ham, trak han sig og lod gerningsmanden slippe afsted.
   Signalement: Mand med almindelig kropsbygning og dansk af udseende på ca. 35 år og 175 – 180 cm høj. Manden var skaldet og iført lyse cowboybukser, grå åbentstående jakke, tørklæde med　mønster (som et Burberry tørklæde) og grå støvletter med rødlige snørebånd.
  Ved du, hvem gerningsmanden er, eller har du kendskab til episoden, så kontakt Sydøstjyllands Politi på 114.
  
  